Üksikasjalik ülevaade on antud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades.

Käesolevas lühiaruandes esitatakse ülevaade 2014. aasta olulisematest sündmustest ELi kaubanduse kaitsemeetmete valdkonnas, ning nagu ka eelmistel aastatel, täiendab seda üksikasjalikum komisjoni talituste töödokument koos lisadega. Selleks et põhjalikku teavet oleks lihtsam leida, on aruandel ja sellele lisatud komisjoni talituste töödokumendil sama üldine ülesehitus, sealhulgas samad osade pealkirjad.

Käesolevas aruandes kirjeldatakse Euroopa Liidu dumpingu- ja subsiidiumivastast ning kaitsemeetmetealast tegevust 2014. aastal. See esitatakse Euroopa Parlamendile ja nõukogule, nagu on sätestatud nõukogu määruse (EÜ) nr 1225/2009 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed; edaspidi „dumpinguvastane alusmäärus”) artikli 22 punktis a, nõukogu määruse (EÜ) nr 597/2009 (kaitse kohta subsideeritud impordi eest riikidest, mis ei ole Euroopa Ühenduse liikmed; edaspidi „subsiidiumivastane alusmäärus”) artikli 33 punktis a ning Euroopa Parlamendi ja nõukogu määruse (EL) 2015/478 (impordi ühiste eeskirjade kohta) artiklis 23.

Dumpinguvastase määruse artiklis 13 ja subsiidiumivastase määruse artiklis 23 on sätestatud uurimismenetluse taasalustamise võimalus juhul, kui on esitatud tõendeid meetmetest kõrvalehoidmise kohta.

Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ELi imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorptsiooni käsitleva uurimise, et kontrollida, kas meede on mõjutanud eespool nimetatud hindu. Selleks et võtta arvesse selliseid madalamaid ekspordihindu ,võib dumpingumarginaale ümber arvutada ja tollimaksu võib suurendada. Absorptsiooni käsitlevate läbivaatamiste võimalus on sätestatud dumpinguvastase määruse artiklis 12 ja subsiidiumivastase määruse artikli 19 lõikes 3.

Dumpinguvastase määruse artikli 11 lõikes 4 ja subsiidiumivastase määruse artiklis 20 on sätestatud vastavalt uut eksportijat käsitlev läbivaatamine ja kiirendatud korras läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõendada, et nad on tegelikud uued eksportijad ja nad alustasid ELi eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam.

Dumpinguvastase määruse artikli 11 lõikes 2 ja subsiidiumivastase määruse artiklis 18 on sätestatud meetmete aegumine viie aasta möödudes, välja arvatud juhul, kui aegumise läbivaatamise käigus selgub, et meetmed tuleks säilitada algkujul. 2014. aastal aegus 2 meedet automaatselt pärast nende viieaastast kehtivusaega.

2.1.Järelmeetmed

Kehtivate meetmete järelmeetmete puhul keskenduti neljale põhivaldkonnale: 1) pettuste ennetamine; 2) kaubavoogude ja turuarengu jälgimine; 3) meetmete mõjususe parandamine asjakohaste meetmetega ning 4) eeskirjade eiramisele reageerimine. Need meetmed võimaldasid komisjonil tagada koostöös liikmesriikidega kaubanduse kaitsemeetmete nõuetekohase täitmise Euroopa Liidus.

2.2.Kohustuste jälgimine (vt lisad M ja Q)

Kohustuste jälgimine on täitmistoimingute osa, kuna kohustused on dumpingu- ja subsiidiumivastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulik mõju.

2014. aasta alguses kehtis 134 äriühingute poolt võetud kohustust. 2014. aasta jooksul toimusid kohustuste osas järgmised muudatused: ühe äriühingu kohustus tühistati, sest tehti kindlaks, et on toimunud rikkumine; kahe äriühingu kohustused tühistati asjaolude muutumise tõttu nende rakendamise ajal; ühe äriühingu kohustus aegus ja ühe äriühingu kohustuse tühistas Euroopa Kohus; mingeid uusi kohustusi heaks ei kiidetud. See tähendab, et 2014. aasta lõpus oli kokku 129 kehtivat kohustust.

3.Toetussumma

Dumpinguvastase määruse artikli 11 lõike 8 ja subsiidiumivastase määruse artikli 21 lõike 1 alusel on importijatel lubatud taotleda asjakohaste kogutud tollimaksude tagastamist, kui tõendatakse, et see dumpingu-/subsiidiumimarginaal on kõrvaldatud või alandatud kehtivast tollimaksust madalamale tasemele.

2014. aasta jooksul esitati 42 uut tollimaksu tagastamise taotlust. 2014. aasta lõpus oli pooleli 13 tollimaksu tagastamise uurimist, mis hõlmasid 31 taotlust. Aastal 2014 võeti vastu 31 komisjoni otsust: 20 otsuses sätestati osaline tagastamine ja 11 otsusega lükati tagastamistaotlused tagasi. Tagasi võeti 10 taotlust.

4.Kaubanduse kaitsemeetmete moderniseerimine

Alates 2013. aasta aprillist, kui komisjon võttis vastu seadusandliku ettepaneku ja teatise, käib Euroopa Parlamendis ja nõukogus seadusandlik menetlus. Parlament hääletas seadusandliku ettepaneku üle 2014. aasta aprillis ja lõpetas sellega esimese lugemise. Sel ajal võttis komisjon teadmiseks suuniste projektid neljal teemal, kavatsusega need seadusandliku menetluse hilisemal etapil vastu võtta.

Moderniseerimine on sidusrühmadele oluline, sest see on vahend kaubanduse kaitsemeetmete kohandamiseks praegustele ärioludele. Tänapäeva kaubanduskeskkond erineb oluliselt sellest, mis kehtis Uruguay vooru lõpuleviimise ajal rohkem kui 20 aastat tagasi, , kui tehti viimased olulised muudatused üleilmsetes kaubanduse kaitsemeetmeid reguleerivates eeskirjades. Seepärast on vaja tõhustada ELi kehtivaid kaubanduse kaitsemeetmeid kõigi asjaomaste sidusrühmade huvides.

Moderniseerimise eesmärk on vahendite muutmine tõhusamaks ja tulemuslikumaks. Leides praktilisi lahendusi sidusrühmade tegelikele probleemidele, peaksid kaubanduse kaitsemeetmed muutuma kättesaadavamaks ja paremini suunatuks meie kaubanduspartnerite teatavate ebaausate kaubandustavade vastu. Projekti muud olulised elemendid on suurem läbipaistvus, eriline tähelepanu VKEdele ning huvide tasakaalu säilitamine.

5.Üleriigiline turumajanduslik staatus

Praegu on tavaks, et riiki võib lugeda dumpinguvastasel uurimisel turumajanduslikuks juhul, kui ta vastab viiele tingimusele, mis on loetletud ka käesolevale aruandele lisatud komisjoni talituste töödokumendis. Kuus riiki on taotlenud üleriigilise turumajandusliku staatuse saamist: Hiina, Vietnam, Armeenia, Kasahstan, Mongoolia ja Valgevene.

2014. aastal esitasid Vietnam ja Kasahstan täiendavat teavet oma taotluse toetuseks. Esitatud teavet kontrolliti aasta jooksul turumajandusliku staatuse töörühma koosolekutel koos mõlema riigi asjaomaste ministeeriumide ametnikega. See oli koos muu sõltumatutest allikatest saadud teabega aluseks komisjoni riigipõhistele hindamistele, mis kestsid 2014. aasta lõpuni.

2014. aasta aprillis jagasid komisjoni talitused hindamisaruannet Mongooliaga viimase edusammude kohta seoses turumajandusliku staatusega, milles loeti viies tingimus täidetuks. Aruandes järeldati ka, et hoolimata teatavast edust muude tingimuste alal, ei olnud see piisav neist ühegi täidetuks tunnistamiseks.

Seoses Hiinaga ei ole pärast 2008. aastat ühtki turumajandusliku staatuse alast konsultatsiooni toimunud. Komisjon oli 2014. aastal jätkuvalt nõus arutama edusamme, mis Hiina on turumajandusliku staatuse saavutamisel teinud, ning lootis, et Hiina ametiasutused tegelevad asjaga edasi ning esitavad komisjoni turumajandusliku staatuse analüüsi jaoks vajaliku teabe.

Armeenia hakkas 2014. aastal taas tegelema oma turumajandusliku staatuse protsessiga, esitades uuendatud teabe oma majanduse arengu kohta ja vastused talle 2010. aastal saadetud küsimustele. Toimiku hindamine jätkus selle uue teabe alusel. Valgevene puhul on kõnealuse toimikuga seotud töö 2010. aastast saadik peatatud riigi poliitilise olukorra tõttu.

6.Teabe- ja kommunikatsioonitegevus / kahepoolsed kontaktid